
Speciális járószerkezetű terepjáró koncepcionális tervezése

Mind a hadászatban, mind a mezőgazdasági és erdőgazdálkodási ágazatban megtalálhatók különböző lánctalpas, illetve kerekes vagy egyéb speciális futóművel ellátott eszközök. A technika folyamatos fejlődésével esedékessé válik a modernebb fejlesztésű járművek alkalmazása. A MATE Járműtechnika Tanszékkel folytatok terepjáró jármű tervezési projektet, amihez vezetésemmel hallgatói kutatócsoportot szerveztem. Korábban hobbi szinten is terveztem és gyártottam Rába Steiger, illetve MTZ maketteket.
A munkám célja, hogy kifejlesszek egy jobb terepjáró képességgel rendelkező járószerkezetet és ezt adott körülmények között teszteljem. Célom továbbá nemcsak a szükséges mérnöki számítások elvégzése és jármű koncepcionális megtervezése, hanem hogy úgy tervezzem meg a prototípust 1:10 méretarányban, hogy gyártható legyen. A gépelemek gyártása is az én feladatkörömbe tartozik, az egyedi bonyolult geometriájú alkatrészeket 3D FDM nyomtatási technológiával, a tengelyeket és nagy szilárdságot és pontosságot igénylő alkatrészeket pedig gépi forgácsolással készítem el.
A terepjáró 6x6 meghajtású, vagyis 2 gumihevederrel és 4 gumiabronccsal szerelt kerékkel van felszerelve, bemutatom a hajtáslánc elrendezését, illetve, hogy ezzel a koncepcióval mekkora vonóerőt képes leadni a jármű. Közúti haladásnál a 2 gumiheveder kiemelhető, ezzel csökkentve a gördülési ellenállást.
Dolgozatomban kitérek a speciális járószerkezet mechanikai felépítésére és a konstrukció adta előnyökre, kezdetleges megoldások miatt jelentkező hátrányokra, amelyeket mérnöki számításokkal alátámasztok. Ilyen például az emelkedőn való haladás vagy a jármű akadályleküzdő képessége.
A tervezés alatt nehéz feladatot jelentett a legegyszerűbb, leghatékonyabb konstrukció kialakítása, ezért több koncepció is elvetésre került, amelyektől nem tekintek el, hogy egy következő prototípus gyártása során ezeket a való életben is tesztelni tudjam, hogy valóban akkora hátránnyal rendelkezik-e a himbarúd függetlenlengőkaros-felfüggesztése, mint a tervezések szerint. A modell RC (Remote Controlled) irányítású lesz, erre csak olyan szinten terjed ki a feladatom, hogy olyan járműalkatrészeket, villamos motorokat válasszak ki a piacról, amely a legmegfelelőbb a jelen speciális járószerkezetű terepjáróhoz.
Véleményem szerint az alap célkitűzésnek megfelelően a jármű teljesíteni tudja az elvárt követeléseket. Viszont mind a járószerkezet, mind a hajtáselrendezés további fejlesztésekre szorul a legjobb hatékonyság elérése érdekében.



